Mike Schüssler se afsterwe ‘reuseverlies vir SA’Mike Schüssler (Foto: economists.co.za) Mike Schüssler was nie net ŉ briljante ekonoom nie, maar het ŉ hart vir mense gehad soos bewys deur sy diep kommer oor die groeiende endemiese armoede in Suid-Afrika. Só het adv. Anton Alberts, die VF Plus se nasionale voorsitter, gesê nadat Schüssler sy stryd teen kanker – ná ŉ kort siekte – verloor het. “Hy het met skerp analitiese vermoëns deurgaans aangedui waar die land se probleme lê en wat gedoen moet word om die kwessies aan te pak. Schüssler het sy talente met drif gebruik om Suid-Afrika ŉ beter plek te maak om in te woon.” Sy talent om ongewone statistieke uit te lig wat Suid-Afrika se problematiek van swak ekonomiese groei op ŉ unieke wyse belig, was van onskatbare waarde, meen Alberts. “Die VF Plus kon ruim gebruik maak van sy insigte in debatte in die parlement en provinsiale wetgewers om op ŉ opbouende wyse aan te dui wat die regte pad van ekonomiese ontwikkeling moet wees. “Schüssler se ekonomiese navorsing het die VF Plus ook gehelp in debatte rakende die Transnet-pensioenariskwessie waarmee die dringendheid van ŉ skikking suksesvol onder die aandag van die regering gebring kon word. “Hy laat vir ons ŉ voorbeeld na oor hoe om nugter denke te gebruik om die emosionele kwessies van menslike swaarkry aan te pak.” Abigail Moyo, woordvoerder van die vakbond UASA, het gesê Schüssler het as ekonoom ŉ aansienlike bydrae tot die Suid-Afrikaanse ekonomie gelewer. Die vakbond het sy medelye met Schüssler se familie en vriende betuig. Herman Mashaba, leier van ActionSA, het gesê sy party is baie hartseer oor die verlies van nog ŉ wonderlike Suid-Afrikaner. “Mike was sedert 2005 twee keer Suid-Afrikaanse ekonoom van die jaar.” Greta Moodie, Schüssler se vrou, het gesê hy is in Februarie met ŉ baie aggressiewe kanker, genaamd anaplastiese tiroïedkarsinoom, gediagnoseer. Schüssler was die hoofekonoom by Economist.co.za – ŉ toonaangewende private ekonomiese navorsingsgroep – wat in 2005 gestig is. Schüssler het in Januarie 60 jaar oud geword en is die afgelope drie dekades breedvoerig in die media as ekonoom aangehaal. Hy word oorleef deur Moodie, asook sy jonger broer, 14-jarige seun en 92-jarige ma.